32005R1974
L 317/4
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 1974/2005 НА КОМИСИЯТА
от 2 декември 2005 година
за изменение на приложения X и XI към Регламент (ЕО) № 999/2001 на Европейския парламент и на Съвета по отношение на националните референтни лаборатории и специфичния рисков материал
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаването на Европейската общност,
като взе предвид Регламент (ЕО) № 999/2001 на Европейския парламент и на Съвета от 22 май 2001 г. относно определяне на правила за превенция, контрол и ликвидиране на някои трансмисивни спонгиформни енцефалопатии (1), и по-специално член 23, първи параграф от него,
като има предвид, че:
(1)
Регламент (ЕО) № 999/2001 определя списък с националните референтни лаборатории за трансмисивни спонгиформни енцефалопатии (ТСЕ).
(2)
Някои държави-членки нотифицираха Комисията за промени в наименованията или адресите на техните национални референтни лаборатории, поради което техният списък следва да бъде актуализиран.
(3)
Регламент (ЕО) № 999/2001 определя някои тъкани от животни от рода на едрия рогат добитък като специфичен рисков материал и установява правила за неговото унищожаване.
(4)
Регламент (ЕО) № 999/2001 предвижда забрана на износа на специфичен рисков материал, като той може да бъде разрешен само с оглед окончателното му унищожаване. Преходните мерки, определени в приложение XI към същия регламент, предвиждат, че каркасите и половини и четвъртини от каркаси, които не съдържат друг специфичен рисков материал освен гръбначен стълб, могат да бъдат експедирани в друга държава-членка, където гръбначният стълб се отстранява съгласно изискванията на законодателството на Общността. Това отстраняване не е сигурно, когато се отнася за износ към трети страни. От съображения за хранителна безопасност подобно изключение следва да не се позволява за износ на специфичен рисков материал за трети страни.
(5)
В своето становище от 9 декември 1997 г. Управителният научен комитет (УНК) предложи списък с видовете специфичен рисков материал (СРМ) от животни от рода на едрия рогат добитък, които следва да бъдат изключени от месото за консумация от човека и животни, въз основа на съответната степен на проникване на заразата в тъканите, на вида на добитъка и на неговата възраст. Настоящото становище бе преразгледано и актуализирано със становищата на УНК за риска от спонгиформна енцефалопатия по говедата (СЕГ) от месец февруари 1998 г., за риска от излагане на хората на въздействието на СЕГ чрез храната от месец декември 1999 г., за оралното излагане на хората на агентите на СЕГ от месец април 2000 г. и за разпределението на степента на проникване на заразата с ТСЕ в тъканите на преживни животни от месец януари 2002 г.
(6)
Според НРК е изключително малко вероятно централната нервна система да бъде засегната дотолкова, че това да може да бъде отчетено при животни под 30-месечна възраст, дори за добитък, който е изложен на въздействието на заразата, като например телета. Въпреки това към откриването в изключителни случаи на млади животни с клинични симптоми на СЕГ бе подходено с голямо внимание и поради това УНК препоръча да бъдат унищожавани различните видове СРМ от добитък на възраст 12 и повече месеца. Препоръката доведе до вземане на ръководното решение да бъде определена възрастова граница от 12 месеца за отстраняването на някои видове СРМ от едър рогат добитък.
(7)
Различни фактори показват, че е налице благоприятна тенденция в епидемиологичната обстановка по отношение на СЕГ и очевидно подобрение на положението през последните години поради предприетите мерки за намаляване на риска, и по-специално пълната забрана за използването на СРМ в храните за животни и отстраняването и унищожаването на СРМ. Освен това докладите от проверките показват, че се е подобрило изпълнението на изискванията по отношение на СЕГ в държавите-членки. Като взе предвид благоприятното развитие на епидемиологичната обстановка по отношение на СЕГ и новите данни от патогенетичните изследвания на СЕГ, през месец октомври 2004 г. Европейската комисия предостави нови пълномощия на Европейския орган по безопасност на храните да извърши оценка на възрастовата граница за отстраняване на СРМ от месото от едър рогат добитък.
(8)
В периода между 2001 г. и 2004 г. средната възраст на случаите на заразени животни със СЕГ, отчетена в ЕС, се е увеличила от 86 на 108 месеца. Отчетени са само четири случаи на заразяване със СЕГ на животни на възраст под 35 месеца от общо 6 520 случая на СЕГ, открити от изследваните след 2001 г. общо близо 41 милиона животни.
(9)
В становището си от 28 април 2005 г. Европейският орган по безопасност на храните заключи, че въз основа на текущата научна информация вероятността да бъде открита заразата се появява, след като са изминали около три четвърти от инкубационния период.
(10)
Следователно е налице научна основа да бъде преразгледана възрастовата граница за отстраняване на някои видове СРМ при животните от рода на едрия рогат добитък, и по-специално по отношение на гръбначния стълб. С оглед разпространението на заразата към централната нервна система по време на инкубационния период възрастовата структура на случаите на заразени с СЕГ и намаленото излагане на въздействието на болестта на добитъка, роден след 1 януари 2001 г., възрастовата граница за отстраняване на гръбначния стълб, включително дорсалните коренови ганглии на месо от животно от рода на едрия рогат добитък, като специфичен рисков материал, се увеличава на 24 месеца. Тази възрастова граница може да бъде преразгледана в светлината на оценката на епидемиологичната обстановка по отношение на СЕГ.
(11)
Регламент (ЕО) № 999/2001 следва да бъде съответно изменен.
(12)
Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩИЯ РЕГЛАМЕНТ:
Член 1
Приложения X и XI към Регламент (ЕО) № 999/2001 се изменят в съответствие с приложението към настоящия регламент.
Член 2
Настоящият регламент влиза в сила на двадесетия ден след публикуването му в Официален вестник на Европейския съюз.
Той се прилага от 1 януари 2006 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 2 декември 2005 година.